Chexiyada kenguru do‘kondan pishloq va tuxum o‘g‘irladi

15-sentabr kuni Chexiyaning Plzen shahrida og‘irligi 30 kilogramm bo‘lgan kichik kenguru do‘konni tunadi. Bu haqda “Chexiya Segodnya” nashri xabar beradi.

 Foto © running-on-coffee.blogspot.com
Politsiya xodimlariga yo‘qolgan kenguru haqida ariza kelib tushgach, ular jonivor ortidan izlashga kirishgan. Shahar aholisi kenguruni qayerda ko‘rgani haqida xabar bergan, politsiya xodimlari u yerga yetib borgan. Biroq ungacha xaltali hayvon juftakni rostlashga ulgurgan. Shu tariqa 5 soat davom etgan “sichqon-mushuk” o‘yinidan so‘ng kenguru oziq-ovqat do‘konida tutilgan.
Jonivor do‘konda o‘z to‘rvasini turli-tuman yeguliklar bilan to‘ldirgan. U asosan pishloq, tuxum, dudlangan tovuq va yogurtlarni o‘g‘irlagan. Qo‘li egri kenguru darhol egasiga qaytarildi. Boquvchi sevimli hayvoniga e’tiborli bo‘lishga va’da berib, o‘g‘irlangan mahsulotlar haqini to‘ladi.
Bu kenguruning birinchi qochishi emas. U bir necha kun ilgari ham qochib ketgan va militsiya xodimlari jonivorni o‘rmondan topgan.